b'\n_START_ARTICLE_\nAndroidas\n_START_PARAGRAPH_\nAndroidas (angl. Android) \xe2\x80\x93 robotas arba sintetinis organizmas, pana\xc5\xa1us \xc4\xaf \xc5\xbemog\xc5\xb3. Kuriant tokius robotus, paprastai siekiama, kad jie atrodyt\xc5\xb3 pana\xc5\xa1\xc5\xabs \xc4\xaf \xc5\xbemones, j\xc5\xb3 mechanizmas veikt\xc5\xb3 tyliai, jiems skiriamos \xc4\xafprastiems robotams neb\xc5\xabdingos u\xc5\xbeduotys (vaidyba, mimika, ra\xc5\xa1ymas ranka, grojimas \xc5\xbemogui skirtais instrumentais, dainavimas balso stygomis ir pan). Programuojant mimik\xc4\x85, trima\xc4\x8diu skaneriu skanuojama \xc5\xbemogaus veido i\xc5\xa1rai\xc5\xa1ka. Tokie robotai populiar\xc5\xabs Japonijoje; Fuku\xc5\xa1imos avarijos metu j\xc5\xb3 autoriai sulauk\xc4\x97 kritikos, kad robotai kuriami pasirodymams ir b\xc4\x97doje nepadeda.  Atsakydami \xc4\xaf \xc5\xa1i\xc4\x85 kritik\xc4\x85, in\xc5\xbeinieriai ir mokslininkai suk\xc5\xabr\xc4\x97 Fuku\xc5\xa1imoje nauding\xc5\xb3 robot\xc5\xb3, ta\xc4\x8diau \xc5\xa1ie neb\xc4\x97ra androidai.  Android\xc5\xb3 taip pat pagaminta JAV bei Anglijoje. Taip pat ir Piet\xc5\xb3 Kor\xc4\x97ja planuoja kurti pramogoms skirtus \xe2\x80\x9erobot\xc5\xb3 miestus\xe2\x80\x9c. _NEWLINE_Pirmieji tokie robotai (automatonai minimi jau graik\xc5\xb3 mituose) sukurti ir pagaminti gana seniai. Varomi spyruokl\xc4\x97mis, jie atkartodavo u\xc5\xbeprogramuotus judesius, ta\xc4\x8diau reg\xc4\x97jimo ir klausos netur\xc4\x97jo. Pasak legendos, ma\xc5\xbedaug 1600 m. Ren\xc3\xa9 Descartes buvo \xc4\xafsigij\xc4\x99s ar pagamin\xc4\x99s nat\xc5\xabralaus dyd\xc5\xbeio mechanin\xc4\x99 mergin\xc4\x85, kuri\xc4\x85 kelion\xc4\x97s j\xc5\xabra metu aptik\xc4\x99s laivo kapitonas i\xc5\xa1met\xc4\x97 per bort\xc4\x85. _NEWLINE_\xc5\xa0iuo metu bandomi kurti taip pat ir biologinius komponentus turintys androidai.'